钦定古今图书集成/明伦汇编/官常典/第301卷 > 崔恭
## 钦定古今图书集成/明伦汇编/官常典/第301卷 > 崔恭

按《明外史》本传：“恭字克让，广宗人。正统元年进士。除
户部主事，督饷延绥，有能声。以杨溥荐，擢莱州知府。
内地输辽东布，悉贮郡库，岁久朽敝，守者多破家。恭
别构屋三十楹贮之，请约计岁输外馀以充本府军
饷，遂放遣守者八百人也。先犯京师，遣民兵数千入
援。廷议城临清，檄发役夫。恭以方春民乏食，请俟秋
成。”居府六年，莱人以比汉杨震。景泰中，超迁湖广右
布政使。诸司供给，率取之民。恭与僚佐约，悉罢之。公
安、监利流民擅相杀，恭下令愿附籍者听，否则迨秋
遣归，众遂定。寻迁江西左布政使。司有广济库，官吏
干没五十万。恭白于巡抚韩雍，典守者咸获罪。定《均
徭法》，酌轻重，十年一役，遂为定例。宁王奠培不法，恭
劾之，削其护卫，王稍戢。天顺二年迁右副都御史，代
李秉巡抚苏、松诸府。按部进耆老各言利病为兴革。
与都督徐恭浚仪真漕河，又浚常镇河，避江险。已，大
治吴淞江。起昆山夏界口至上海白鹤江，又自白鹤
江至嘉定卞家渡迄庄家泾，凡浚万四千二百馀丈。
又浚曹家港、蒲汇塘、新泾诸水，民赖其利，目曹家港
为都堂浦。初，周忱奏定《耗羡则例》，李秉改定。以赋轻
重递盈缩，其例甚平，而难于稽算，吏不胜烦扰。恭乃
罢去，悉如忱旧。吏部缺，右侍郎李贤、王翱举恭，遂召
用。置《劝惩簿》，有闻，皆识之。翱甚倚恭。转左。父忧，起复。
成化五年，尚书李秉罢，商辂欲用姚夔，彭时欲用王
概，而北人居言路者，谓时实逐秉，喧谤于朝，时称病
不出。侍读尹直以时概皆己乡人，恐因此得罪，急言
于辂，以恭代秉为尚书。五月以母丧归。丧毕，起南京
吏部，劾罢诸司不职者数人。寻奉敕参赞机务。居三
年，致仕。又二年卒。赠太子少保，谥庄敏。